  Виталий Пронин Кылем арня вискын редакциын пенсиосын герӟаськем юанъёсъя пӧсь телефон ужаз. Лыдӟисьёслэн юанъёссылы валэктон сётӥз Пенсиосъя фондлэн Удмурт ёзысьтыз отделэн кивалтӥсь Татьяна КУДРЯВЦЕВА. Т. КудрявцеваВыльысь ужано Быдэс улонме фермаын ужай. Гурт хозяйствоын 30 ар ужам но гуртын улӥсь муртъёслы туэ 1-тӥ январьысен пенсизы вӧзы шорлыдын 1 сюрс 333 манет ватсаськоз, шуизы. 30 ар стажлы мынам 8 толэзь уг тырмы. Быгато-а кыӵе ке процент надбавка басьтыны? Яке мар кароно ватсаса уксё басьтон понна? Маргарита А. Дэбес ёрос Январьысен вань пенсионеръёслэн пенсизы 7,05 процентлы будӥз. Кылсярысь, адями кылем арын декабре 10 сюрс манет басьтэ вал ке, солэн пенсиез 700 манетлы йылӥз. Со сяна, гуртысь пенсионеръёслы пенсизы вӧзы зэмен ик шорлыдын 1 сюрс 333 манет тыриськыны кутскиз. Та пенсизылэн страховой люкетэзлэн 25 процентэз луэ. Со ватсэтэз шаерысьтымы ог 11 сюрсэз пенсионеръёс басьтыны кутскизы. Зэм, вань соиз но: шаерысьтымы 465 сюрс пенсионеръёс пӧлысь ог 40 сюрсэз 8 сюрс 502 манет пенсия басьто. Куд-огезлэн пенсиез талэсь но пичи, но бюджетысь соослы уксё ватсаське, пенсизы оглом улыны тупатэм минимум мында мед луоз шуыса. Соин ик адямилэн аслаз пенсиез 6 сюрс манет ке, гурт удысын ужан куронъёслы тупа ке но, солы 1 сюрс 333 манет ватсаса но, пенсиез 7 сюрс 333 манет гинэ луоз ук. Озьыен, улыны тупатэм минимумлэсь ӧжыт. Кун солы нош ик бюджетысь 8 сюрс 502 манетозь пенсизэ вуттон понна уксё тырыны кулэ. Соин ик пичи пенсиен адямиослэн доходзы вылын гуртоослы висъяськись доплата воксё уз шӧдӥськы. Тӥ шуиськоды, 30 ар стаж люкан понна эшшо 8 толэзь ужаны кулэ на вал. Тазалыкты, луонлыкты вань ке, фермае стороже 8 толэзьлы куриське. Клубын, контораын сторож кариськемдэс нокин санэ уз басьты. Одно ик пудо вордон удысэн герӟаськемын медло. Скал кыскемды, пудо утялтэмды луэ на ке, та удысъёсы кутске. Ужаны быгатӥды ке, озьыен, 30 ар стаж люкалоды. Соку пенсиды вӧзы уксё ватсаськоз. Кинлэн ке 2-3 нуналэз уг тырмы. Яке ужано, яке чидано. Оло, школаын дышетскон вискады колхозын ужады? Уждун тыремын, трудодень лыдъямын шуыса возьматӥсь документъёсты утчалэ. Оло, архивъёсын утисько. Шедьтӥды ке, документъёсты вае Пенсиосъя фондлэн ёросысь ёзаз, соку пенсидэс выльысь лыдъяломы. Куд-огез, фермер я частник дорын ужамы шуыса, документъёссэс вайыны уг дӥсьто. Юнме. Коть частник дорын, коть колхозын ужамын медло, ваньмыз ужан стаже пыре. Утчано аръёс Быдэс даурме колхозын ужай: я дояркаын, я кунян будэтӥсьын, я животноводын. Оглом стаже 36 ар луиз. Берло дыре, 2006-тӥ-2013-тӥ аръёсы, зерно складын кладовщик-заправщик луыса ужай. Ужъя книжкаям «кладовщик-заправщик» гожтэмын. Малы пенсие вӧзы номыр ӧз ватсаськы шуыса, вазиськи Пенсиосъя фондлэн ёросысьтымы ёзаз. Малы ужамме ӧз лыдъялэ, юай. Сыӵе профессия ӧвӧл, шуизы. Ю-нянен складын ужасьёслы пенсия ватсаськоз шуизы вал ук. Яке янгышасько? Ужъя книжкаез кызьы ке тупатыны луоз-а? Людмила А. Шаркан ёрос Зэмен ик, «кладовщик-заправщикъёслэсь» пенсизэс ӧз йылтэ, тодмо ӧвӧл ук, кытын кладовщик луыса ужамын. Ю складын кладовщик луыса ужады шуыса возьматӥсь документ кулэ. Колхозады я ёросысь архиве вазиське. Оло, уждун басьтон счётады зерно складысь кладовщик шуыса гожтэмез вань. Оло, 1 арзэ ке но ужамысьтыды шедьтоды документ. Тӥляд угось 36 ар стажды, 7 ар ужамын складын. 30 арлы 1 ар уг тырмы ук. Документ сюриз ке, пенсиды йылоз. Кинлы ватсаськоз? Кузпалы 1975-тӥ-1980-тӥ аръёсы колхоз автобусэз нуллӥз. 1980-тӥ-2005-тӥ аръёсы колхозын кранэн ужаз. Пыро-а отын ужам аръёс 30 аръем стаже? Печатлалэ список, кинлы ватсаса пенсия тыриськыны кулэ. Анна Н. Пичи Пурга ёрос Шофёръёс списокын вань ик, но со яке пудо вордонэн, яке будосъёсын герӟаськемын медло. Автобусын ужаса, кузпалды калыкез нуллӥз - гурт удысын поттэм вузэз ӧз. Кран сярысь веранэз ик ӧвӧл. Список Россиысь Правительствоен юнматэмын 2018-тӥ арын 29-тӥ ноябре, 1440 номеро постановлениен. Соя 1992-тӥ арозь колхозын котькыӵе удысын ужам муртъёсты списоке пырто, соос угось ваньзы колхозлэн ёзчиосыз вал. Нош 1992-тӥ ар бӧрсьы ужамъёсъя нимысьтыз список кылдытэмын. Кылсярысь, отын ӧвӧл бухгалтеръёс, соос угось бумагаосын ужазы - пудо вордонэн но, нянь будэтонэн но, чорыг вордонэн но меӵак ӧз выре. Озьы ик колхозлэн, совхозлэн, фермер хозяйстволэн директорез списоке пыре, нош сое нуллӥсь шофёр - уг. Плановикъёслы, экономистъёслы но пенсизы вӧзы номыр уз ватсаськы, ужам стажзы тырмыт ке но. Списоке Правительство воштонъёс пыртӥз ке, соку, оло, маке воштӥськоз. Но туннэ со сярысь уг верасько. Список лэсьтыкузы, чаклазы пудо, чорыг вордон, пудо сиён дасян, нянь будэтон удысъёсын ужамъёсты. Озьыен, отчы пыремын: агроном; агрохимик; бахчевод; бригадир; валтӥсь инженер но инженер; хозяйстволэн, фермер хозяйстволэн кивалтӥсьёсыз но воштӥсьёсыз; валтӥсь гидромелиоратор; механик; энергетик; техникаез, оборудованиез тупатъясь слесарь; управляющий; зернотокысь, пудо сиён дасянысь, питомникъёсысь, етӥн будэтонысь, теплицаосысь, кидыс дасянысь но мукет та выллем удысысь звеньевой; зернотокен, зерноскладысь, бакча сиён возён хранилищеен, ядохимикатъёсын складэн, фуражен складэн заведующий, завхоз; пудо сиён, ю-нянь дасянъя, пудо сиён нуллонъя, кыед ворттонъя машинист; пызь изӥсь; тракторист, комбайнёр, шофёр; энтомолог; техник; машина но тӥрлык тупатъясь (наладчик); тысь куасьтон но шертон комплексысь оператор, сиён лэсьтӥсь оператор; пудо эмъясь, санитар; гидротехник; пудо вордонъя валтӥсь консультант; зоотехник; племпредприятиысь инструктор; мушкась; скал кыскись, пудо утялтӥсь-вордӥсь; валтӥсь ихтиолог, валтӥсь рыбовод, зоотехник-рыбовод. 37 ар ужаса - шутэтскыны Глазовысь кооперативной училищеын дышетски. Тодэме потэ, пыро-а отын дышетскем но биржаын улэм дыре стаже? Ольга В. Глазов ёрос Дышетскем аръёс лыдэ уг басьтӥсько. Арлыд вуэмъя пенсие потонэз лыдъяку гинэ, биржаын сылэмез санэ басьто. Со пенсилэн быдӟалаез вылын но шӧдӥське. 37 ар стаж люкам адями пенсия басьтыны кутскыны быгатэ ни, арлыдыз вуэмын ӧвӧл ке но. Зэм, одӥг курон вань: пенсия басьтыны быгатод пенсие потон арлыдыдлэсь 2 арлы азьвыл гинэ. Кылсярысь, адями 1966-тӥ арын вордӥськемын. Выль законъя пенсие потыны кулэ 58 арескын гинэ. Но 58 арес тырмонлэсь 2 арлы азьвыл ужам стажез 37 ар люкаськоз, озьыен, пенсие 56 аресаз потыны быгатоз. Адями ужаны но быгатоз, со дыре ик пенсия но басьтоз. Но биржаын сылэмез таяз учырын уг учко - 37 ар зэмос ужамын медло. Ватсаса уксё Нылы дышетске Ижысь мединститутын, со иждивенка луэ. Азьло мыным пенсие вӧзы федеральной надбавка тыриськиз. Нылы дышетске шуыса, со надбавкаез тыремысь дугдӥзы. Сое бӧрысь сётозы на меда? Нина В. Алнаш ёрос Тӥледлы пенсиды борды 1 сюрс 700 манет тыриське вал, нылпидылы 18 арес тырмытозь. Отӥяз, пинал очно амалэн дышетске на ке, 23 аресозь та уксё тыриськоз на, но дышетсконысь справка кулэ. Та уксёен валче тӥляд пенсидылэн быдӟалаез улыны тупатэм минимумлэсь - 8 сюрс 502 манетлэсь - ортчиз, луоз, соин ик федерал надбавка вуэмысь дугдӥз. Нылды дышетскемысь, иждивенец понна уксё вуэмысь дугдӥз ке, нош ик со надбавка тыриськоз на. Декретын ужан Школаын дышетӥсько. Ас вакытаз, нылпиен утиськыкум, мукет школаын дышетӥсьсэс воштыса ужай. Педстажез лыдъякузы, выслугая пенсия басьтон понна декрет отпускын ужаме лыдэ басьтӥськоз-а? Татьяна В. Вавож ёрос Учкыны кулэ, кыӵе аръёсы тӥ озьы ужады. 2000-тӥ арозь ке, приказъёсын юнматэм документъёс луыны кулэ. 2000-тӥ бере ужады ке, уже кутэм сярысь приказ сяна, арняяз ичизэ 18 час ужамын мед луоды. Та куронъёслы тупаськоды ке, озьыен, выслугая пенсия юнматыкузы, декрет отпускын дышетэмдэс лыдэ басьтозы. Елена Сараматова  